CELEX: E2015J0005
Language: sk
Date: 2015-12-16 00:00:00
Title: Rozsudok Súdu zo 16. decembra 2015 vo veci E-5/15 – Matja Kumba T M’bye a iní/Stiftelsen Fossumkollektivet (Smernica 2003/88/ES – Pracovný čas – Bezpečnosť a ochrana zdravia pracovníkov – Organizácia pracovného času – Doba odpočinku – Maximálny týždenný pracovný čas – Odchýlky od minimálnej doby odpočinku – Súhlas pracovníkov – Ujma)

5.1.2017   
            
            
               SK
            
            
               Úradný vestník Európskej únie
            
            
               C 2/3
            
         ROZSUDOK SÚDU
   zo 16. decembra 2015
   vo veci E-5/15
   Matja Kumba T M’bye a iní/Stiftelsen Fossumkollektivet
   (Smernica 2003/88/ES – Pracovný čas – Bezpečnosť a ochrana zdravia pracovníkov – Organizácia pracovného času – Doba odpočinku – Maximálny týždenný pracovný čas – Odchýlky od minimálnej doby odpočinku – Súhlas pracovníkov – Ujma)
   (2017/C 2/03)
   Vo veci E-5/15, Matja Kumba T M’bye a iní/Stiftelsen Fossumkollektivet – ŽIADOSŤ podaná na Súd EZVO podľa článku 34 Dohody medzi štátmi EZVO o zriadení dozorného úradu a súdu, ktorú predložil Odvolací súd Eidsivating (Eidsivating lagmannsrett) týkajúca sa výkladu článku 6 a článku 22 ods. 1 písm. a) a b) smernice Európskeho parlamentu a Rady 2003/88/ES zo 4. novembra 2003 o určitých aspektoch organizácie pracovného času, Súd EZVO v zložení Carl Baudenbacher, predseda, Per Christiansen a Páll Hreinsson (sudca spravodajca), sudcovia, vyniesol 16. decembra 2015 rozsudok, ktorého výroková časť znie takto:
   
               1.
            
            
               Pracovný čas v rozsahu v priemere 84 hodín týždenne v opatrovateľskom zariadení so spoločným bývaním je v súlade s článkom 6 smernice 2003/88/ES, za podmienok upravených článkom 22 ods. 1 písm. a), za predpokladu, že pracovník výslovne, dobrovoľne a individuálne súhlasil s vykonávaním takejto práce a že sa dodržiavajú všeobecné zásady ochrany bezpečnosti a zdravia pracovníka. Znamená to, že ak štát EHP využije možnosť stanovenú v článku 22 ods. 1 smernice, vnútroštátny zákonodarca musí náležite zohľadniť fyzické a psychické zdravie pracovníkov. Takýto režim pracovného času je však zlučiteľný s článkami 3 a 5 smernice iba vtedy, ak sú splnené podmienky na uplatnenie odchýlky v článku 17 ods. 2 v spojení s článkom 17 ods. 3 písm. c) bodom i).
            
         
               2.
            
            
               Ustanovenie vnútroštátneho práva, podľa ktorého nie je možné odvolať súhlas pracovníka s tým, že bude pracovať viac ako 60 hodín týždenne v opatrovateľskom zariadení so spoločným bývaním, je zlučiteľné s článkami 6 a 22 smernice pod podmienkou, že sa dodržiavajú všeobecné zásady ochrany bezpečnosti a zdravia pracovníkov.
            
         
               3.
            
            
               Oznámenie o prepustení a ponuka opätovného prijatia do zamestnania na základe nových podmienok po tom, ako pracovník vyjadril nesúhlas s režimom pracovného času dlhším ako 48 hodín počas obdobia siedmich dní, sa nepovažuje za ujmu v zmysle článku 22 ods. 1 písm. b) smernice, pokiaľ bol pracovný pomer ukončený z dôvodov, ktoré nijako nesúviseli so skutočnosťou, že pracovník odmietol vyjadriť súhlas s vykonávaním takejto dodatočnej práce.